En sag mellem Copydan og Nokia er faldet ud til Copydans fordel, og organisationen øjner nu muligheden for at få udvidet blankmedieafgiften fra brændbare CD/DVD’er og til alle interne lagringsmedier – lige meget om disse så sidder i telefoner, tablets, Smart TV eller mediebokse som Apple TV.

Nuværende afgift

Som reglerne er nu, betaler man en afgift, når der købes blanke CD- og DVD-skiver samt USB-nøgler og eksterne hukommelseskort sælges. Til gengæld er det lovligt at kopiere eksempelvis musik og film fra originalmediet over på en brændbar CD eller DVD, så længe det er til privatforbrug.

Men en dom i Østre Landsret giver nu Copydan lyst til at udvide afgiften til interne lagringsmedier. I dommen er Nokia blevet dømt til at betale Copydan 20 millioner kroner for salg af tomme hukommelseskort til mobiltelefoner.

Administrerende direktør for Copydan KulturPlus, Jacob Graff Hedebrink udtaler i en pressemeddelse:

‘Det er en meget god nyhed for danske kunstnere og kulturproducenter, at Copydan KulturPlus har fået medhold, da det er et betydeligt beløb, som Nokia har nægtet at betale siden 2004. Samtidig åbner sagen op for, at der også bliver set på det faktum, at mere og mere kopiering i dagens Danmark foregår på indbyggede medier, uden at være dækket af en kompensationsordning.’

EU: De moderne medier mangler

Under sagen har EU-domstolen udtalt, at den danske ordning for blankmedier er i strid med EU-retten, fordi ordningen ikke inkluderer de interne medier i f.eks. smartphones.

Derfor mener Jacob Graff Hedebrink ikke overraskende, at det næste skridt må være en udvidelse af blankmedieordningen:

‘Vi ved, at en stadig større del af privatkopiering sker på indbyggede medier, der ikke er omfattet af den danske blankmedieordning. Derfor er det på tide, at den danske ordning bliver moderniseret, så den passer til brugeradfærden i Danmark og den teknologiske virkelighed. Vi kan derfor kun opfordre Folketinget til at sikre at ordningen bliver opdateret snarest.’

Ifølge Copydan giver det altså ikke mening at ville kompensere en kunstner for kopieringen af vedkommendes værk til et eksternt hukommelseskort, mens der ikke kompenseres for kopiering til en ekstern harddisk eller smartphone.

Ny lov på vej

Blankmedieordningen blev indført i 1992 og vedrører den lovlige kopiering af kunstneriske værker. Ifølge Copydan arbejder regeringen på en opdatering af afgiften, så den flugter overens med EU-retten. Dette forslag skulle væer klar inden udgangen af folketingsåret 2016-2017.